Nos Sibilla, domina Bellijoci, notum facimus universis præsentes litteras inspecturis, quod cum nos de permissione et voluntate virorum religiosorum abbatis et conventus Cluniacensis domos Sancti Victoris et de Villanova ad ipsos pertinentes tenuerimus et adhuc teneamus, volumus et concedimus, ut post decessum nostrum dictæ domus cum omnibus pertinenciis suis et omnibus meliorationibus quas in eisdem fecimus, vel faciemus, ad ecclesiam Cluniacensem quitæ et ab omni honere debitorum liberæ sine contradictione qualibet revertantur. Volumus et concedimus, ut tam mobilia quam immobilia quæ in supradictis domibus et earum pertinenciis acquisivimus vel acquiremus, et quæ ibidem inventa fuerint, postquam de nobis aliquid humanitus contigerit, cedant in jus et proprietatem dictarum domorum et abbatis et conventus prædictorum. Si quis autem contra hoc venire voluerit, maledictionem Dei et nostram incurrat. Ut autem hoc firmum et stabile permaneat, præsentes litteras dictis abbati et conventui dedimus sigilli nostri munimine roboratas. Datum anno Domini MºCCºXLIIIº, mense januarii.